I januar fik kommunen 150.000 kroner af Trygfonden til at hjælpe 50 ensomme unge med at betale kontingent og udstyr til en fritidsaktivitet. Men indtil nu har blot ti unge fået hjælp, siger Inger Aarup-Kristensen. - I det her tilfælde havde vi regnet med, at det var nok bare at give de unge oplysningen om, at de kunne få hjælp og at de så selv kunne klare resten. Det har nok været lidt sværere end vi havde forventet, siger hun. I disse dage er der mange klubber, aftenskoler og foreninger, der tager hul på efterårssæsonen og Inger Aarup-Kristensen håber, at det giver flere henvendelser fra de unge om at få økonomisk hjælp. - Jeg håber, at der er nogle unge, som hører det her eller nogen som kender nogle ensomme unge, der lige giver dem et puf og siger: Hør nu her - det er lige med at komme i gang og så er der penge at få til kontingent og udstyr. Der er ingen grund til, at de sidder derhjemme og kukker og bliver ensomme. Kom ud og få nogle venner, lyder opfordringen fra hende. Man kan altså kontakte Brønderslev Rådhus hvis man er mellem 18 og 25 år og har lyst til at høre mere om muligheden for at få økonomisk hjælp til at melde sig til et kursus eller en fritidsaktivitet.
Pengene er der - men de ensomme unge i Brønderslev er svære at nå. Sådan lyder konklusionen fra projektkoordinator Inger Aarup-Kristensen fra kommunen. Det oplyser DR Nordjylland.